DIRETTIVA TAL-KUMMISSJONI 2009/137/KE
tal-10 ta’ Novembru 2009
li temenda d-Direttiva 2004/22/KE tal-Parlament Ewropew u tal-Kunsill dwar l-istrumenti tal-kejl fir-rigward tal-isfruttar tal-għadd massimu ta’ żbalji permissibbli, f’dak li għandu x’jaqsam mal-annessi speċifiċi għall-istrumenti MI-001 sa MI-005
(Test b’relevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva 2004/22/KE tal-Parlament Ewropew u tal-Kunsill tal-31 ta’ Marzu 2004 dwar l-istrumenti tal-kejl (1), u b'mod partikolari l-Artikolu 16(2) tagħha,
Billi:
(1)
Id-Direttiva 2004/22/KE tarmonizza r-rekwiżiti biex jitqiegħdu fis-suq u/jew jibdew jintużaw l-istrumenti tal-kejl b’funzjoni ta’ kejl definita fl-annessi speċifiċi għall-istrumenti MI-001 sa MI-010. L-istrumenti tal-kejl għandhom jissodisfaw ir-rekwiżiti essenzali stabbiliti fl-Anness I u fl-Anness rilevanti speċifiku għall-istrument.
(2)
L-annessi speċifiċi għall-istrumenti tad-Direttiva 2004/22/KE fihom rekwiżiti adatti għat-tipi differenti ta’ strumenti tal-kejl. Dawn ir-rekwiżiti jinkludu dispożizzjonijiet speċifiċi dwar l-iżbalji permissibbli sabiex ikunu garantiti l-preċiżjoni u l-prestazzjoni tal-istrument tal-kejl u biex l-iżball fil-kejl f’kundizzjonijiet ta’ tħaddim f’kundizzjonijiet ta’ tħaddim ideali u mingħajr disturbi ma jaqbiżx il-valur tal-Iżball Massimu permissibbli (ŻMP).
(3)
Billi ġew żviluppati speċifikazzjonijiet ġodda fir-rigward tal-miters tal-gass u t-tagħmir għall-konverżjoni tal-volumi, ir-rekwiżit speċifiku ħafna tal-punt 2.1 tal-Anness MI-002 jista’ jostakola l-progress tekniku u l-innovazzjoni u joħloq barrieri għaċ-ċirkolazzjoni ħielsa tal-miters tal-gass. Għalhekk, għandu jiġi sostitwit b'rekwiżit iktar ġenerali tal-prestazzjoni.
(4)
Fil-punt 7.3 tal-Anness I, fir-rigward tal-istrumenti tal-kejl id-Direttiva 2004/22/KE tistabbilixxi protezzjoni ġenerali minn żbalji eċċessivament influwenzati barra mill-firxa kkontrollata. Madankollu, l-esperjenza wriet li sabiex ikun hemm garanzija li strument tal-kejl ma jisfruttax l-Iżball Massimu Permissibbli (ŻMP) u jivvantaġġja sistematikament wieħed jew ieħor mill-Partijiet involuti fit-tranżazzjoni, jeħtieġ li jkun rekwiżit ukoll għall-ħarsien minn żbalji eċċessivament influwenzati fil-firxa kkontrollata ta’ dawk l-istrumenti.
(5)
Skont il-punt 34 tal-Ftehim Interistituzzjonali dwar it-titjib fit-tfassil tal-liġijiet (2), l-Istati Membri qed jitħeġġu jfasslu, għalihom infushom u fl-interess tal-Komunità, it-tabelli tagħhom li juru, kemm jista' jkun, il-korrelazzjoni bejn din id-Direttiva u l-miżuri ta' trasponiment, u li jippubblikawhom.
(6)
Għalhekk, id-Direttiva 2004/22/KE għandha tiġi emendata skont dan.
(7)
Il-miżuri stipulati f'din id-Deċiżjoni huma konformi mal-opinjoni tal-Kumitat tal-Istrumenti tal-Kejl stabbilit skont l-Artikolu 15(1) tad-Direttiva 2004/22/KE.
ADOTTAT DIN ID-DIRETTIVA:
Artikolu 1
L-annessi speċifiċi għall-istrumenti MI-001 sa MI-005 tad-Direttiva 2004/22/KE huma emendati skont l-Anness ta' din id-Direttiva.
Artikolu 2
1. L-Istati Membri għandhom jadottaw u jippubblikaw sa mhux iktar tard mill-1 ta’ Diċembru 2010, il-liġijiet, ir-regolamenti u d-dispożizzjonijiet amministrattivi meħtieġa għall-konformità ma’ din id-Direttiva. Għandhom jikkomunikaw minnufih lill-Kummissjoni t-test ta’ dawn id-dispożizzjonijiet.
Għandhom japplikaw dawk id-dispożizzjonijiet mill-1 ta’ Ġunju 2011.
Meta l-Istati Membri jadottaw dawk id-dispożizzjonijiet, dawn għandu jkun fihom referenza għal din id-Direttiva jew ikunu akkumpanjati minn referenza bħal din meta jiġu ppubblikati uffiċjalment. L-Istati Membri għandhom jiddeterminaw kif issir referenza bħal din.
2. L-Istati Membri għandhom jgħaddu lill-Kummissjoni t-testi tad-dispożizzjonijet ewlenin tal-liġi nazzjonali li jadottaw fil-qasam kopert minn din id-Direttiva.
Artikolu 3
Din id-Direttiva għandha tidħol fis-seħħ fl-għoxrin jum wara dak tal-pubblikazzjoni tagħha f’Il-Ġurnal Uffiċjali tal-Unjoni Ewropea.
Artikolu 4
Din id-Direttiva hija indirizzata lill-Istati Membri.
Magħmul fi Brussell, l-10 ta’ Novembru 2009.